IVL ปิดดีลซื้อกิจการ “สิ่งทอในยาง” รายใหญ่ในยุโรป เสริมแกร่งกลุ่มธุรกิจยานยนต์
IVL ปิดดีลซื้อกิจการ “สิ่งทอในยาง” รายใหญ่ในยุโรป เสริมแกร่งกลุ่มธุรกิจยานยนต์
31 ต.ค. 2561

นายอาลก โลเฮีย ประธานเจ้าหน้าที่บริหารกลุ่ม บริษัท อินโดรามา เวนเจอร์ส จำกัด (มหาชน) หรือ IVL เปิดเผยว่า บริษัทได้เสร็จสิ้นการเข้าซื้อกิจการบริษัท Kordarna Plus a.s. ซึ่งเป็นผู้ผลิตสิ่งทอสำหรับยางในรถยนต์รายใหญ่ที่สุดในยุโรป หลังจากได้ประกาศการเข้าซื้อกิจการเมื่อวันที่ 29 มิ.ย.ที่ผ่านมา
ตามการรายงานข่าวก่อนหน้านี้ : IVL ลุยเทคฯ กิจการ “สิ่งทอในยาง” ดันรายได้ปี 62 ขยับอีกกว่า 3 หมื่นล้านบาท! 
ทั้งนี้ การเข้าซื้อกิจการนี้สอดคล้องกับกลยุทธ์ของไอวีแอลในการสร้างการเติบโตในธุรกิจผลิตภัณฑ์ที่มีมูลค่าเพิ่ม (HVA) ในกลุ่มอุตสาหกรรมยานยนต์ และเสริมสร้างไอวีแอลในฐานะผู้จัดจำหน่ายหลักของโลกในอุตสาหกรรมยางรถยนต์ที่กำลังเติบโตอย่างรวดเร็ว
โดยบริษัท Kordarna เป็นผู้ผลิตสิ่งทอสำหรับยางในรถยนต์รายใหญ่ที่สุดในยุโรป มีโรงงานผลิต 2 แห่งในประเทศสโลวาเกีย และสาธารณรัฐเช็ก มีกำลังการผลิตสิ่งทอสำหรับยางในรถยนต์และสิ่งทอทางเทคนิครวม 50,000 ตันต่อปี และมีพนักงานจำนวน 786 คน
ขณะเดียวกันการเข้าซื้อกิจการนี้จะช่วยเสริมความเป็นผู้นำของไอวีแอลในตลาดยางในรถยนต์ สร้างโอกาสในการเติบโตที่สำคัญ และช่วยเพิ่มความยืดหยุ่นในการตอบสนองความต้องการของลูกค้ากลุ่มอุตสาหกรรมยางรถยนต์มากยิ่งขึ้นในฐานะผู้จัดหาโซลูชั่นระดับโลก
“การเข้าซื้อกิจการบริษัท Kordarna แสดงให้เห็นถึงความตั้งใจของเราในการเป็นผู้ผลิตระดับโลกใน อุตสาหกรรมยานยนต์ หลังจากการเข้าซื้อกิจการบริษัท PHP บริษัท Performance Fibers และบริษัท Glanzstoff  บริษัท Kordarna เป็นสิ่งที่ยืนยันถึงความมุ่งมั่นอย่างต่อเนื่องในการเป็นผู้ผลิตชั้นนำระดับโลกของเรา การผนึกกำลังของกิจการเหล่านี้ จะสร้างโอกาสมากมายในการเสริมสร้างผลิตภัณฑ์และกระบวนการของเราในการเป็นผู้ให้บริการที่ยั่งยืนแก่อุตสาหกรรม” นายอาลก กล่าว